12 Fa Jesu a setse a godile, o ne a tlhotlheletsa le bana gore ba bake Jehofa. Ka sekai, malatsi a sekae pele Jesu a swa, o ne a nna nakonyana kwa tempeleng kwa Jerusalema. Baebele ya re o ne a dira “dilo tse di gakgamatsang” koo. O ne a leleka batho ba ba neng ba dira lefelo leo le le boitshepo logaga lwa magodu. Gape o ne a fodisa difofu le digole. Mongwe le mongwe yo o neng a le koo, bogolo jang baeteledipele ba bodumedi, ba ka bo ba ile ba tlhotlheletsega go baka Jehofa le Morwawe, Mesia. Mme ka maswabi, ba le bantsi mo motlheng oo ba ne ba sa mmake ka gope. Ba ne ba itse gore Jesu o ne a romilwe ke Modimo, mme ba ne ba tshaba baeteledipele ba bodumedi. Le fa go ntse jalo, setlhopha sengwe sa batho sone se ne sa bua ka bopelokgale. A o itse gore e ne e le bomang? Baebele ya re: “E rile baperesiti ba bagolo le bakwadi ba bona dilo tse di gakgamatsang tse [Jesu] a neng a di dira le basimane ba ba neng ba goa mo tempeleng ba re: ‘Boloka Morwa Dafide, re a rapela!’ ba galefa mme ba [raya Jesu] ba re: ‘A o a utlwa gore bano ba reng?’”—Mathaio 21:15, 16; Johane 12:42.